Gandia reivindica la llengua de signes i la necessitat de continuar treballant per a millorar la vida de les persones sordes
11 juny 2021

## Gandia reivindica la llengua de signes i la necessitat de continuar treballant per a millorar la vida de les persones sordes11 juny 2021Última actualització: 11 juny 2021

![](../gestion/img/133a40c326cdc1a9a6db860d72938e014925fd5b8997752c01b6337593e324f5.jpg)  
  

Davant la imminent celebració del 7é aniversari del Dia Nacional de les Llengües de Signes Espanyoles, que tindrà lloc el proper dilluns 14 de juny, la **regidora delegada de Sanitat i Polítiques Saludables,** **Liduvina Gil,** acompanyada del **president de l’Associació de Persones Sordes de Gandia-la Safor (APESORGA),** **José Juan Signes**, ha comparegut aquest matí en roda de premsa per a reivindicar i posar en valor els drets, deures i llibertat de les persones sordes i sord-cegues que participen en la vida democràtica de manera igualitària.

Així, Gil ha manifestat el suport i col·laboració permanent de l’Ajuntament de Gandia amb APESORGA per “_treballar en accions que milloren la vida de les persones sordes durant tot l’any_”, així com el “_compromís de promoure l’aprenentatge i coneixement del llenguatge de signes_”, una forma de comunicació que es va reconèixer a nivell estatal amb la Llei 27/2007.

En aquesta línia, l’edil ha explicat que, entre aquestes accions destaquen l’”_adaptació dels continguts públics al llenguatge de signes, com cartells informatius, informació turística disponibles als carrers de la ciutat a través de codis QR; fer més accessible la comunicació de les persones sordes en totes les instal·lacions públiques de l’Ajuntament per a garantir la seua integració en igualtat de condicions, i realitzar un curs de formació de llenguatge de signes per al personal del Consistori per treballar eixa accessibilitat comunicativa en quant es restablisca la normalitat_”.

Per la seua part, Signes, ha destacat que “_des de la nostra entitat associativa fem que la llengua dels signes siga valorada en la societat com una llengua de cultura i comunicació tan vàlida com qualsevol altra per a transmetre idees, accedir al coneixement, avançar cap a la igualtat i construir ciutadania_”.

Finalment, el president de l’Associació de Persones Sordes de Gandia-la Safor ha convidat a la ciutadania de Gandia a participar en l’activitat, que realitzarà l’entitat el 14 de juny al Passeig Germanies (a l’altura de la Casa de Cultura) per a celebrar l’efemèride, on hi haurà un stand d’informació, lliurament de polseres, adhesius i altres accessoris per a recordar el dia. A partir de les 12 hores es llegirà un manifest a la façana de l’Ajuntament i sobre les 21 h, després d’enllumenar la ciutat, aquesta s’il·luminarà amb blau turquesa, color que identifica les persones sordes.